Príloha I: Nové iniciatívy

Príloha II: Iniciatívy v rámci programu REFIT

Č. Názov Cieľ/potenciál zjednodušenia (stručné vysvetlenie cieľa programu REFIT, pokiaľ ide o revízie, a potenciálu zjednodušenia pre hodnotenia a kontroly vhodnosti)

Európska zelená dohoda

1. Revízia zemepisných označení Táto revízia posilní zemepisné označenia pre všetky odvetvia poľnohospodárstva, pričom zachová špecifickosti zemepisných označení v sektore vinohradníctva a vinárstva, ako aj sektore liehovín. Základná štruktúra systému zemepisných označení EÚ je spoľahlivá. Návrh: zvýši uplatniteľnosť zemepisných označení pre poľnohospodárov a výrobcov udržateľných výrobkov; zvýši príťažlivosť zemepisných označení najmä pre poľnohospodárov v členských štátoch s „nízkym použitím“; vyplní legislatívne medzery vrátane rozsahu pôsobnosti; zlepší ochranu a presadzovanie, najmä na internete; posilní postavenie skupín výrobcov so zemepisným označením; lepšie zhodnotí systém zemepisného označenia, najmä prostredníctvom používania log zemepisného označenia; zmodernizuje správu registrov zemepisného označenia. Systém zaručených tradičných špecialít (ZTŠ), ktorý ani po 28 rokoch nepriniesol výrobcom a spotrebiteľom očakávané výhody, bude nahradený účinnejším a pružnejším mechanizmom označovania spravovaným najmä členskými štátmi, pričom bude poskytovať ochranu na úrovni EÚ prostredníctvom vhodných nástrojov tam, kde to bude potrebné. Navrhovaná iniciatíva zlúči, pokiaľ to bude možné, technické a procesné pravidlá týkajúce sa zemepisných označení, ustanoví jednotný postup registrácie zemepisných označení a digitálne podávanie žiadostí žiadateľmi z krajín EÚ a mimo EÚ s cieľom skrátiť registračné lehoty. Zjednodušený systém sa stane príťažlivejším pre výrobcov, bude zrozumiteľnejší pre spotrebiteľov, a bude sa ľahšie podporovať a viesť k vyšším predajom, keďže sa koncepcia zemepisného označenia stane známejšou. Hodnotenie stále prebieha. Plánované prijatie: 4. štvrťrok 2021; legislatívna iniciatíva; právny základ: články 43 a 118 ZFEÚ. Posúdenie vplyvu sa predpokladá.

2. Ochrana ozónovej vrstvy – revízia pravidiel EÚ Z výsledkov hodnotenia nariadenia o ozónovej vrstve vyplýva, že existuje priestor pre zjednodušenie, zrozumiteľnosť a lepšiu súdržnosť. Nariadenie by sa takisto mohlo aktualizovať na základe najnovšieho technologického vývoja. Plánované prijatie: 4. štvrťrok 2021; legislatívna iniciatíva; právny základ: článok 192 ZFEÚ. Posúdenie vplyvu sa predpokladá.

3. Revízia nariadenia (ES) č. 1013/2006 o preprave odpadu Táto iniciatíva reaguje na priority vyhlásené v Európskej zelenej dohode a novom akčnom pláne pre obehové hospodárstvo. Komisia navrhne revíziu nariadenia o preprave odpadu na základe svojho hodnotenia s cieľom znížiť prepravu problematického odpadu mimo EÚ, aktualizovať prepravné postupy, aby odrážali ciele obehového hospodárstva a zlepšilo sa presadzovanie. Plánovaný dátum prijatia: 2. štvrťrok 2021; legislatívna iniciatíva; právny základ: článok 192 ZFEÚ. Posúdenie vplyvu sa predpokladá.

4. Revízia – aktualizácia hraničných hodnôt koncentrácie perzistentných organických látok v odpade – zmeny príloh IV a V o odpade k nariadeniu o perzistentných organických látkach v odpade Táto iniciatíva reaguje na priority vyhlásené v novom akčnom pláne pre obehové hospodárstvo. Komisia navrhne revíziu príloh IV a V o odpade k nariadeniu o perzistentných organických látkach v odpade s cieľom zaistiť, aby sa takýto odpad spravoval spôsobom šetrným k životnému prostrediu, a dosiahnuť bezpečnejšiu recykláciu. Plánovaný dátum prijatia: 2. štvrťrok 2021; legislatívna iniciatíva; právny základ: článok 192 ZFEÚ. Posúdenie vplyvu sa predpokladá.

5. Revízia smernice 94/62/ES o obaloch a odpadoch z obalov s cieľom sprísniť základné požiadavky na obaly, ktoré budú uvádzané na trh EÚ Táto iniciatíva reaguje na priority vyhlásené v Európskej zelenej dohode, novom akčnom pláne pre obehové hospodárstvo a osobitný zákonný mandát v smernici o obaloch a odpadoch z obalov. Komisia navrhne revíziu základných požiadaviek na obaly s cieľom zabezpečiť ich opätovné použitie a recykláciu, využívanie recyklovaného obsahu a zlepšiť ich vykonateľnosť. Iniciatíva takisto predpokladá opatrenia na boj proti nadbytočným obalom a zníženie odpadu z obalov. Plánovaný dátum prijatia: 4. štvrťrok 2021; legislatívna iniciatíva; právny základ: článok 114 ZFEÚ. Posúdenie vplyvu sa predpokladá.

6. Revízia smernice 2010/75/EÚ o priemyselných emisiách Revízia smernice o priemyselných emisiách je súčasťou revízie opatrení EÚ v oblasti znečisťovania z veľkých priemyselných zariadení, ktoré boli ohlásené v Európskej zelenej dohode. Cieľom revízie je zvýšiť prínos smernice k cieľu nulového znečistenia a jej súlad s politikami v oblasti klímy, energetiky a obehového hospodárstva. Zabezpečí, aby bola uvedená smernica vhodná na účel toho sprevádzania pripravovanej priemyselnej transformácie. Plánovaný dátum prijatia: 4. štvrťrok 2021; legislatívna iniciatíva; právny základ: článok 192 ZFEÚ; Posúdenie vplyvu sa predpokladá.

7. Revízia nariadenia Európskeho parlamentu a Rady o štatistikách poľnohospodárskych vstupov a výstupov (SAIO) Úlohou štatistík SAIO je uspokojiť potreby vyplývajúce zo spoločnej poľnohospodárskej politiky po roku 2020 a Európskej zelenej dohody, najmä zo stratégie „z farmy na stôl“. Cieľom je aktualizovať právne predpisy v oblasti poľnohospodárskych štatistík, znížiť záťaž v súvislosti s poskytovaním údajov, zohľadniť potreby nových údajov a zabezpečiť lepšiu porovnateľnosť zozbieraných údajov. V spoločnom integrovanom právnom rámci sa spájajú: o štatistiky poľnohospodárskej výroby vrátane štatistík ekologického poľnohospodárstva o poľnohospodárska cenová štatistika a o štatistika prípravkov na ochranu rastlín a štatistika živín. Plánovaný dátum prijatia: 1. štvrťrok 2021; legislatívna iniciatíva; právny základ: článok 338 ods. 1 ZFEÚ. Posúdenie vplyvu sa nepredpokladá.

8. Revízia nariadenia Európskeho parlamentu a Rady o štatistikách európskeho rybolovu, ktorým sa zrušujú nariadenia (ES) č. 1921/2006, (ES) č. 762/2008, (ES) č. 216/2009, (ES) č. 217/2009 a (ES) č. 218/2009 Cieľom revízie je zefektívniť a zjednodušiť zbery údajov, ktoré sú potrebné na vytvorenie štatistík európskeho rybolovu. Revízia takisto zosúladí štatistiky európskeho rybolovu s údajmi a informačnými potrebami reformovanej spoločnej rybárskej politiky. Vzťahuje sa na štatistiky výlovu, vyloďovania produktov rybolovu a akvakultúry. Hlavným cieľom je využiť v maximálnej možnej miere zhromaždené administratívne údaje na spoločnú rybársku politiku a znížiť zaťaženie členských štátov. Plánovaný dátum prijatia: 4. štvrťrok 2021; legislatívna iniciatíva; právny základ: článok 338 ZFEÚ. Posúdenie vplyvu sa predpokladá.

9. Revízia nariadenia (EÚ) č. 305/2011 o stavebných výrobkoch Stavebníctvo je jedným zo 14 hlavných priemyselných ekosystémov, ktoré majú ústrednú pozíciu v pláne obnovy. Revízia, ktorá sa spomína v Európskej zelenej dohode a akčnom pláne pre obehové hospodárstvo, pridá rámec pre environmentálne a obehové požiadavky na stavebné výrobky; a prispeje tak k väčšej energetickej a materiálovej účinnosti budov. Uvedená iniciatíva bude riešiť hlavné problémy zistené pri hodnotení, najmä problémy spojené s vypracovaním harmonizovaných technických špecifikácií a najmä s blokovaním normalizácie s cieľom zlepšiť dohľad nad trhom a riešiť pretrvávajúce problémy s národnými ochrannými známkami a národnými dodatočnými požiadavkami/testami. Výsledkom bude zlepšenie fungovania vnútorného trhu so stavebnými výrobkami. Ďalej poskytne rámec s cieľom vytvoriť a vykonávať kritériá v oblasti životného prostredia a udržateľnosti pre stavebné výrobky. Z hodnotenia nariadenia o stavebných výrobkoch vyplynulo, že náklady na dodržiavanie nariadenia o stavebných výrobkoch predstavujú 0,6 % až 1,1 % obratu odvetvia a sú znášané najmä výrobcami. Analýza potvrdzuje existenciu úspor z rozsahu činností na dodržiavanie a vyplýva z nej, že náklady môžu byť pre malé a stredné podniky, najmä pre mikropodniky, pomerne vysoké. Napriek nedostatku presvedčivých dôkazov o vplyvoch nariadenia o stavebných výrobkoch na vnútorný trh, zainteresované strany všeobecne vnímajú pozitívny vplyv nariadenia o stavebných výrobkoch na cezhraničný obchod. Plánovaný dátum prijatia: 3. štvrťrok 2021; legislatívna iniciatíva; právny základ: článok 114 ZFEÚ. Posúdenie vplyvu sa predpokladá.

10. Revízia nariadenia (ES) č. 1831/2003 o doplnkových látkach určených na používanie vo výžive zvierat Nariadenie o kŕmnych doplnkových látkach, ktoré bolo prijaté v roku 2003, stanovuje pravidlá schvaľovania kŕmnych doplnkových látok a ich uvádzania na trh. Na základe uskutočneného hodnotenia boli identifikované faktory, ktoré bránili dosiahnutiu niektorých cieľov, a preto je potrebná revízia. V súlade s akčným plánom pre stratégiu „z farmy na stôl“ je hlavným cieľom návrhu prispieť k udržateľnejšiemu systému potravinárskej výroby vytvorením nových kritérií s cieľom podporiť schvaľovanie kŕmnych doplnkových látok s kladným vplyvom na dobré životné podmienky zvierat a životné prostredie. Vybuduje sa ním aj mechanizmus na podporu inovácie v kŕmnych doplnkových látkach, najmä v tých, ktoré prispievajú k znižovaniu používania antibiotík, zlepšovaniu dobrých životných podmienok zvierat a zmierňovaniu vplyvu zmeny klímy. Jeho cieľom je takisto zjednodušiť postupy zvýšenia účinnosti pri posudzovaní rizík s cieľom priniesť inovatívne kŕmne doplnkové látky na trh skôr a znížiť administratívnu záťaž súvisiacu so žiadosťami držiteľov povolenia. Plánovaný dátum prijatia: 4. štvrťrok 2021; legislatívna iniciatíva; právny základ: článok 43 a článok 168 ods. 4 písm. b) ZFEÚ. Posúdenie vplyvu sa predpokladá.

11. Hodnotenie smernice 86/278/EHS o splaškových kaloch Cieľom smernice 86/278/EHS o splaškových kaloch je podporiť správne využívanie splaškových kalov v poľnohospodárstve a regulovať ich používanie s cieľom zabrániť škodlivému vplyvu na pôdu, vegetáciu, zvieratá a ľudí. Keďže smernica bola prijatá pred 30 rokmi, v plnej miere nezodpovedá súčasným potrebám a očakávaniam, napr. v súvislosti s reguláciou nových kontaminantov, akými sú lieky a mikroplasty. Toto hodnotenie posúdi vykonávanie uvedenej smernice a vykoná analýzu rizík a príležitostí súvisiacich s nakladaním so splaškovými kalmi. Bude sa vzťahovať na kritéria štandardného hodnotenia v oblasti efektívnosti, účinnosti, súdržnosti, relevantnosti a pridanej hodnoty EÚ. Posúdia sa administratívne náklady a osobitá pozornosť sa bude venovať vplyvu na malé a stredné podniky a mikropodniky.

12. Hodnotenie smernice 2007/2/ES, ktorou sa zriaďuje Infraštruktúra pre priestorové informácie v Európskom spoločenstve (Inspire) Smernica Inspire stanovuje celoúnijný digitálny priestor pre zdieľanie priestorových údajov na ochranu životného prostredia. V uvedenom hodnotení sa posúdi, či smernica prispela k zlepšeniu efektívnosti a účinnosti opatrení na ochranu životného prostredia. Posúdi sa aj to, či má smernica naďalej význam pre zainteresované strany, a či je v súlade s ostatnými právnymi predpismi, najmä v súvislosti s novou iniciatívou zelenej dohody v oblasti dátového priestoru.

Európa pripravená na digitálny vek

13. Revízia usmernení o regionálnej pomoci Cieľom iniciatívy je revízia usmernení o regionálnej štátnej pomoci, ktorých účinnosť sa mala skončiť koncom roka 2020 a predĺžila sa do 31. decembra 2021, aby sa podporil hospodársky rozvoj určitých znevýhodnených oblastí v Európskej únii, ako je zakotvené v článku 107 ods. 3 písm. a) a c) Zmluvy o fungovaní Európskej únie. Usmernenia o regionálnej pomoci predstavujú jeden z nástrojov štátnej pomoci, ktorý podporí plnenie cieľov Európskej zelenej dohody a digitálnej stratégie. Na zmiernenie následkov prechodu na zelené hospodárstvo je potrebná obmedzená úprava súčasných usmernení o regionálnej pomoci. Plánovaný dátum prijatia: 1. štvrťrok 2021; nelegislatívna iniciatíva, právny základ: články 107 a 108 ZFEÚ. Posúdenie vplyvu sa nepredpokladá.

14. Revízia usmernenia o štátnej pomoci v oblasti ochrany životného prostredia a energetiky Súčasné pravidlá sa uplatňujú do 31. decembra 2020 (a budú predĺžené do 31. decembra 2021). Na základe prebiehajúcej kontroly vhodnosti sa ukázalo, že súčasné pravidlá fungujú dobre, ale mali by sa aktualizovať, aby odrážali regulačné, technologické a trhové zmeny a náležite sprevádzali súbežnú digitálnu a zelenú transformáciu hospodárstva. Komisia sa vo svojich oznámeniach o Európskej zelenej dohode a investičnom pláne pre udržateľnú Európu/investičnom pláne pre Európsku zelenú dohodu zaviazala do roku 2021 revidovať toto usmernenie s cieľom podporiť nákladovo účinný prechod hospodárstva a priemyslu ku klimatickej neutralite do roku 2050. Na základe revízie by sa mal ustanoviť modernizovaný a zjednodušený rámec, ktorý umožní subjektom verejného sektora dosiahnuť ciele EÚ nákladovo účinným spôsobom s minimálnym narušením hospodárskej súťaže a obchodu v Únii. Revíziou sa budú musieť uľahčiť najmä príslušné opatrenia, ktoré naďalej podporujú moderné dekarbonizované a obehové hospodárstvo, pričom zabezpečujú obmedzené narušenie hospodárskej súťaže a primerané záruky integrity jednotného trhu. Revíziou by sa malo zabezpečiť, aby boli revidované pravidlá vhodné pre nový rozvoj technológií a trhov a zabezpečili spravodlivú a nedeformovanú transformáciu hospodárstva v nasledujúcich rokoch hospodárskej obnovy. Plánovaný dátum prijatia: 4. štvrťrok 2021; nelegislatívna iniciatíva; právny základ: články 107 a 108 ZFEÚ. Posúdenie vplyvu sa predpokladá.

15. Revízia usmernení o rizikovom financovaní Súčasné pravidlá sa uplatňujú do 31. decembra 2020 (a budú predĺžené do 31. decembra 2021). Na základe prebiehajúcej kontroly vhodnosti sa ukázalo, že súčasné pravidlá fungujú dobre, ale mali by sa aktualizovať, aby odrážali regulačné, technologické a trhové zmeny a náležite sprevádzali súčasné priority Komisie a hospodársku obnovu. Plánovaný dátum prijatia: 4. štvrťrok 2021; nelegislatívna iniciatíva; právny základ: články 107 a 108 ZFEÚ. Posúdenie vplyvu sa nepredpokladá.

16. Revízia rámca pre štátnu pomoc na výskum, vývoj a inovácie Súčasné pravidlá nemajú dátum skončenia platnosti. Hoci sa na základe prebiehajúcej kontroly vhodnosti ukázalo, že súčasné pravidlá fungujú dobre, mali by sa aktualizovať cieleným spôsobom, aby odrážali regulačné, technologické a trhové zmeny a náležite sprevádzali súčasné priority Komisie a hospodársku obnovu. Plánovaný dátum prijatia: 4. štvrťrok 2021; nelegislatívna iniciatíva; právny základ: články 107 a 108 ZFEÚ. Posúdenie vplyvu sa nepredpokladá.

17. Revízia oznámenia o dôležitých projektoch spoločného európskeho záujmu Súčasné pravidlá sa uplatňujú do 31. decembra 2020 (a budú predĺžené do 31. decembra 2021). Na základe prebiehajúcej kontroly vhodnosti sa ukázalo, že súčasné pravidlá fungujú dobre, ale mali by sa aktualizovať cieleným spôsobom, aby odrážali regulačné, technologické a trhové zmeny a náležite sprevádzali súčasné strategické priority Komisie a hospodársku obnovu. Plánovaný dátum prijatia: 4. štvrťrok 2021; nelegislatívna iniciatíva; právny základ: články 107 a 108 ZFEÚ. Posúdenie vplyvu sa nepredpokladá.

18. Revízia všeobecného nariadenia o skupinových výnimkách pre štátnu pomoc z hľadiska zelenej dohody Súčasné pravidlá sa uplatňujú do 31. decembra 2020 (a budú predĺžené do 31. decembra 2023). Na základe prebiehajúcej kontroly vhodnosti sa ukázalo, že súčasné pravidlá fungujú dobre, ale mali by sa aktualizovať, aby odrážali regulačné, technologické a trhové zmeny a náležite sprevádzali súbežnú digitálnu a zelenú transformáciu hospodárstva. Na základe revízie by sa mal ustanoviť modernizovaný a zjednodušený rámec, ktorý umožní subjektom verejného sektora dosiahnuť ciele EÚ nákladovo účinným spôsobom s minimálnym narušením hospodárskej súťaže a obchodu v Únii. Plánovaný dátum prijatia: 4. štvrťrok 2021; legislatívna iniciatíva; právny základ: články 107 a 108 ZFEÚ. Posúdenie vplyvu sa nepredpokladá.

19. Revízia usmernení o štátnej pomoci v odvetviach poľnohospodárstva a lesného hospodárstva a vo vidieckych oblastiach a nariadenia o skupinových výnimkách v poľnohospodárstve Súčasné pravidlá sa uplatňujú do 31. decembra 2020 (a budú predĺžené do 31. decembra 2021). Na základe prebiehajúceho posúdenia sa ukázalo, že súčasné pravidlá fungujú dobre, ale existuje priestor na procesné zjednodušenie, ako aj na úpravy, ktoré by zvýšili účinnosť určitých opatrení pomoci. Rámec štátnej pomoci musí byť naďalej úzko prepojený s právnymi predpismi v oblasti spoločnej poľnohospodárskej politiky, najmä s budúcim nariadením o podpore národných strategických plánov. Plánovaný dátum prijatia: 4. štvrťrok 2021; legislatívna iniciatíva; právny základ: články 107 a 108 ZFEÚ. Posúdenie vplyvu sa predpokladá.

20. Revízia usmernení o štátnej pomoci pre odvetvie rybolovu a akvakultúry, nariadenia o skupinových výnimkách v odvetví rybolovu a akvakultúry a nariadenia o pomoci de minimis Súčasné pravidlá sa uplatňujú do 31. decembra 2020 (a budú predĺžené do 31. decembra 2021). Na základe prebiehajúceho posúdenia sa ukázalo, že súčasné pravidlá fungujú dobre, ale existuje priestor na procesné zjednodušenie. Rámec štátnej pomoci musí byť naďalej úzko prepojený s právnymi predpismi v oblasti spoločnej rybárskej politiky, najmä s budúcim nariadením o Európskom námornom a rybárskom fonde. Plánovaný dátum prijatia: 4. štvrťrok 2021; legislatívna iniciatíva; právny základ: články 107 a 108 ZFEÚ. Posúdenie vplyvu sa predpokladá.

21. Revízia smernice 2006/42/ES o strojových zariadeniach Cieľom iniciatívy je: I)riešiť riziká plynúce z nových technológií a súčasne umožniť technický pokrok; II)zjednodušiť požiadavky na dokumentáciu tým, že sa povolia digitálne formáty, a tak znížiť administratívnu záťaž pre hospodárske subjekty s ďalším pozitívnym vplyvom na environmentálne náklady; III)zlepšiť právnu zrozumiteľnosť niektorých hlavných koncepcií a vymedzenia pojmov v súčasnom znení smernice; IV)zabezpečiť súdržnosť s ostatnými smernicami a nariadeniami týkajúcimi sa výrobkov a zlepšiť presadzovanie právnych predpisov prostredníctvom zosúladenia s novým legislatívnym rámcom; V)znížiť náklady na transpozíciu zmenou smernice na nariadenie. Plánovaný dátum prijatia: 2. štvrťrok 2021; legislatívna iniciatíva; právny základ: článok 114 ZFEÚ. Posúdenie vplyvu sa predpokladá.

22. Revízia – počítačové rezervačné systémy Nariadením o kódexe správania pri používaní počítačových rezervačných systémov sa ustanovuje rámec pre počítačové rezervačné systémy v oblasti produktov leteckej dopravy. Celkovým všeobecným cieľom nariadenia bolo zabrániť zneužívaniu trhovej sily a zabezpečiť efektívnosť trhu a ochranu záujmov spotrebiteľov. Plánované prijatie: 4. štvrťrok 2021; legislatívna iniciatíva; právny základ: článok 91 a článok 100 ods. 2 ZFEÚ. Posúdenie vplyvu sa predpokladá.

23. Hodnotenie oznámenia Komisie o definícii trhu v práve hospodárskej súťaže EÚ Počas niekoľkých posledných rokov dochádza k čoraz rýchlejším zmenám a svet je čoraz digitalizovanejší a prepojenejší. Súčasné oznámenie o definícii trhu pochádza z roku 1997, a preto sa ním pri vymedzení relevantného trhu výrobkov a geografického trhu nemusia dať riešiť všetky naliehavé otázky, ktoré sa v súčasnosti objavujú. Aj Komisia získala počas uplynulých rokov mnoho skúseností s vymedzením trhu, technické postupy sa vyvíjajú a súdy EÚ poskytujú dodatočné usmernenia. Komisia posúdi, či je potrebné aktualizovať jej oznámenie o definícii trhu z roku 1997 s cieľom zabezpečiť, aby bolo presné a aktuálne a aby sa v ňom stanovil jasný a jednotný prístup k vymedzeniu trhu tak v antitrustových veciach, ako aj vo veciach fúzií v rôznych odvetviach, a to ľahko dosiahnuteľným spôsobom. Komisia musí zabezpečiť, aby jej usmernenia týkajúce sa presadzovania právnych predpisov v oblasti antitrustu a fúzií naďalej plne zohľadňovali digitalizáciu a technologické zmeny v súčasnom globálnom kontexte.

24. Hodnotenie pravidiel štátnej pomoci pre zavádzanie širokopásmovej infraštruktúry Pravidlá štátnej pomoci, ktoré sa uplatňujú na sektor širokopásmového pripojenia, sú zamerané na zavádzanie širokopásmových sietí podporujúcich hospodársku súťaž, čím sa zabezpečuje, že verejné prostriedky sú smerované do oblastí, ktoré to najviac potrebujú (hlavne vidiecke oblasti), a zároveň sa predchádza vytláčaniu súkromných investícií. Cieľom hodnotenia týchto pravidiel je overiť ich fungovanie, či reagujú na technologické a sociálno-ekonomické zmeny a či sú vhodné na splnenie nových cieľov EÚ.

25. Hodnotenie pravidiel štátnej pomoci pre oblasť zdravotníckych a sociálnych služieb všeobecného hospodárskeho záujmu Cieľom hodnotenia je overiť, do akej miery dosiahli pravidlá v oblasti zdravotníckych a sociálnych služieb všeobecného hospodárskeho záujmu (SVHZ) predpokladané ciele v rámci balíka SVHZ z roku 2012, a to podporu členských štátov pri financovaní služieb všeobecného hospodárskeho záujmu, ktoré majú kľúčový význam pre občanov a spoločnosť ako celok pri zachovaní kľúčových aspektov kontroly štátnej pomoci.

26. Hodnotenie „nového legislatívneho rámca pre výrobky“ [rozhodnutie č. 768/2008/ES o spoločnom rámci na uvádzanie výrobkov na trh a ustanovení o akreditácii a označení CE nariadenia (ES) č. 765/2008]. Cieľom tohto hodnotenia je posúdiť účinnosť, efektívnosť, relevantnosť, súdržnosť a pridanú hodnotu EÚ rozhodnutia č. 768/2008/ES o spoločnom rámci pre uvádzanie výrobkov na trh a ustanovení o akreditácii a označení CE nariadenia (ES) č. 765/2008. Malo by aj posúdiť, či sú tieto nástroje vhodné pre digitálny vek a ekologickejšie hospodárstvo a či urýchľujú našu zelenú a digitálnu transformáciu a odolnosť nášho hospodárstva.

27. Hodnotenie smernice 2014/30/EÚ o elektromagnetickej kompatibilite Smernica 2014/30/EÚ o elektromagnetickej kompatibilite sa týka elektrických zariadení uvedených na trh EÚ. Jej rozsah pôsobnosti pokrýva vysoký a zvyšujúci sa počet výrobkov tak na spotrebiteľské, ako aj na profesionálne použitie. Cieľom smernice je zabezpečiť fungovanie vnútorného trhu tým, aby sa od zariadení vyžadovalo spĺňanie primeranej úrovne elektromagnetickej kompatibility. Cieľom smernice je konkrétne zabezpečiť, aby elektromagnetické rušenie vytvárané zariadením nemalo vplyv na správne fungovanie iného takého zariadenia a aby takéto zariadenie malo primeranú úroveň odolnosti voči elektromagnetickému rušeniu, a tak mohlo fungovať, ako je určené. Účelom hodnotenia je posúdiť, či je smernica stále vhodná na daný účel z hľadiska účinnosti, efektívnosti, relevantnosti, súdržnosti a pridanej hodnoty EÚ.

Hospodárstvo, ktoré pracuje v prospech ľudí

28. Revízia nariadenia Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012 (CSDR) Iniciatíva je založená na skúsenostiach zbieraných šesť rokov po nadobudnutí účinnosti nariadenia CSDR, a to v obmedzenom počte oblastí, kde sa objavili praktické problémy s uplatňovaním nového rámca. V pripravovanom návrhu sa preto stanoví niekoľko cielených úprav nariadenia CSDR zameraných na zjednodušenie pravidiel, ako aj na ich rovnomernejšie rozdelenie a zníženie záťaže pre zainteresované strany. Medzi tieto oblastí môže patriť: a) cezhraničné poskytovanie služieb centrálnych depozitárov cenných papierov v rámci Únie a vybavovanie príslušných žiadostí; b) postupy a podmienky, za ktorých boli centrálne depozitáre cenných papierov oprávnené určovať úverové inštitúcie alebo samy poskytovať doplnkové služby bankového typu; c) pravidlá týkajúce sa internalizovaného vyrovnania; d) finančné technológie/využívanie technologických inovácií. Plánovaný dátum prijatia: 2. štvrťrok 2021; legislatívna iniciatíva; právny základ: článok 114 ZFEÚ. Posúdenie vplyvu sa predpokladá.

29. Hodnotenie troch nariadení o právach cestujúcich: o právach zdravotne postihnutých osôb a osôb so zníženou pohyblivosťou v leteckej doprave [nariadenie (ES) č. 1107/2006], o právach cestujúcich v námornej a vnútrozemskej vodnej doprave [nariadenie (EÚ) č. 1177/2010] a o právach cestujúcich v autobusovej a autokarovej doprave [nariadenie (EÚ) č. 181/2011] Na základe záverov hodnotenia, štúdie zameranej na porovnávaciu analýzu osvedčených postupov v oblasti práv cestujúcich vo všetkých druhoch dopravy, výsledku prebiehajúcich legislatívnych postupov v oblasti práv cestujúcich v železničnej a leteckej doprave a zohľadnenia poučení z pandémie ochorenia COVID-19 v oblasti práv cestujúcich.

30. Priebežné hodnotenie vykonávania Colného kódexu Únie V hodnotení sa komplexne posúdi vykonávanie a vplyv právneho a informačno-technologického rámca CKÚ na úrovni EÚ, ako aj na úrovni členských štátov, a to od nadobudnutia účinnosti v roku 2016. Cieľom CKÚ je okrem iného zjednodušiť colné pravidlá, postupy a procesy, dosiahnuť úplne elektronické prostredie a posilniť právnu istotu a predvídateľnosť colných pravidiel. V hodnotení sa posúdi rovnováha medzi colnými kontrolami a uľahčením obchodu, ako aj to, do akej miery súčasné pravidlá podporujú legitímnu hospodársku činnosť a zabraňujú nekalému alebo nezákonnému obchodu. Pokiaľ ide o systémy IT, v štúdii by sa malo posúdiť, či automatizované procesy stanovené v balíku CKÚ umožnili posilnenú spoluprácu medzi colnými orgánmi a interoperabilitu medzi rôznymi elektronickými systémami. Hodnotenie sa pokúsi posúdiť všetky náklady na vykonávanie CKÚ, a to spolu s jeho elektronickými systémami, ako aj výhody bezpečnejšieho obchodu, ktorý bude vo väčšom súlade s predpismi, a rýchlejších postupov. Tieto dve kritériá by sa potom mali porovnať, aby sa mohol posúdiť tento pomer a zhodnotiť pomer ceny a kvality. V tomto posúdení by mali byť zahrnuté regulačné náklady a prínosy spojené s vykonávaním a uplatňovaním CKÚ pre všetky príslušné zainteresované strany (náklady na dodržiavanie predpisov, administratívne náklady, administratívna záťaž, prínosy, úspory), ako aj potenciál ďalšieho zjednodušenia a zníženia záťaže, ktoré by však neohrozili colné ciele.

Podpora európskeho spôsobu života

31. Revízia smernice 2003/109/ES o osobách s dlhodobým pobytom V nadväznosti na kontrolu vhodnosti v oblasti legálnej migrácie z roku 2019 bude cieľom revízie smernice o osobách s dlhodobým pobytom zvýšiť jej účinnosť, najmä pokiaľ ide o práva na mobilitu v rámci EÚ. Plánovaný dátum prijatia: 3. štvrťrok 2021; legislatívna iniciatíva; právny základ: článok 79 ods. 2 ZFEÚ. Posúdenie vplyvu sa predpokladá.

32. Revízia smernice 2011/98/EÚ o jednotnom povolení V nadväznosti na kontrolu účelnosti v oblasti legálnej migrácie z roku 2019 bude cieľom revízie smernice o jednotnom povolení zjednodušiť a objasniť rozsah jej pôsobnosti a zabezpečiť minimálnu harmonizáciu podmienok prijímania a pobytu pre pracovníkov s nízkou a strednou kvalifikáciou. Plánovaný dátum prijatia: 4. štvrťrok 2021; legislatívna iniciatíva; právny základ: článok 79 ods. 2 ZFEÚ. Posúdenie vplyvu sa predpokladá.

33. Revízia nariadenia č. 258/2012 o vývozných povoleniach a opatreniach týkajúcich sa dovozu a tranzitu strelných zbraní Zlepšiť vysledovateľnosť strelných zbraní (harmonizované označenie pri dovoze), zlepšiť výmenu informácií medzi vnútroštátnymi orgánmi, zvýšiť bezpečnosť kontrolných postupov pri vývoze a dovoze, lepšie riešiť dovoz ľahko upraviteľných výstražných a signálnych zbraní, uplatňovať režim v oblasti ochrany oznamovateľov zavedený smernicou (EÚ) 2019/1937 voči osobám, ktoré nahlásia porušenia zmeneného nariadenia. Plánovaný dátum prijatia: 4. štvrťrok 2021; legislatívna iniciatíva; právny základ: článok 207 ZFEÚ. Posúdenie vplyvu sa predpokladá.

34. Revízia – vyšetrovanie námorných nehôd Zriadenie stáleho orgánu na vyšetrovanie nehôd s primeranými zdrojmi a odbornými znalosťami, schopného rýchlo reagovať sa považuje za veľkú záťaž zdrojov a časovo náročnú úlohu pre menšie členské štáty a štáty s malými flotilami. Následkom toho sa nehody vôbec neoznamujú alebo sa neoznamujú včas, odborne a nezávisle s možnými dôsledkami v oblasti bezpečnosti a výskytu nehôd. Revízia by preto mohla pomôcť lepšie sa zamerať na využívanie zdrojov a riešenie nedostatku odborných znalostí. Plánovaný dátum prijatia: 4. štvrťrok 2021; legislatívna iniciatíva; právny základ: článok 100 ods. 2 ZFEÚ. Posúdenie vplyvu sa predpokladá.

35. Revízia – štátna prístavná kontrola Revízia sa zameria na možnosť vyššej miery využívania elektronických informácií s cieľom umožniť cielenejšie inšpekcie. To by umožnilo, aby sa kontroly sústredili skôr na prevádzkové záležitosti ako len na kontrolu dokumentácie. Umožnilo by to aj väčšie sústredenie na otázky životného prostredia a vypracovanie stimulačného mechanizmu pre novšiu/ekologickejšiu a kvalitnú lodnú dopravu. Členským štátom by to pomohlo pri nábore a odbornej príprave primerane kvalifikovaných kontrolórov a využívaní databázy kontrol s cieľom lepšie rozdeliť záťaž medzi členské štáty. Pri revízii sa zváži možné rozšírenie rozsahu kontrol na zahraničné rybárske plavidlá, ktoré sa ukázali ako obzvlášť nebezpečné. Plánovaný dátum prijatia: 4. štvrťrok 2021; legislatívna iniciatíva; právny základ: článok 100 ods. 2 ZFEÚ. Posúdenie vplyvu sa predpokladá.

36. Revízia – kontrola vlajkového štátu Revízia sa primárne zosúladí s už dohodnutými pravidlami v kontexte Medzinárodnej námornej organizácie. Z hľadiska možného zjednodušenia sa však zameria na možnosť modernizácie registra lodí členských štátov na elektronické registre na účely uchovávania a výmeny elektronických certifikátov (týkajúcich sa lodí). To by malo podporovať efektívnejšie služby, ako aj kontrolu a monitorovanie plavidiel, ktoré sa plavia pod ich vlajkou. Nadväzuje takisto na cieľ v oblasti zjednodušenia a zníženia administratívneho zaťaženia štátnej prístavnej kontroly pre správy aj pre priemysel (rýchlejší čas odbavenia v prístavoch). To by navyše umožnilo lepšie sa sústrediť na environmentálne otázky, pokiaľ ide o rozvoj stimulov (odmena za dodržiavanie, a nielen postih za nedodržiavanie) pre kvalitných a ekologických prevádzkovateľov. Prostredníctvom zdokonaleného programu Európskej námornej bezpečnostnej agentúry na budovanie kapacít by to podporilo členské štáty v tom, aby neustále aktualizovali a vymieňali si najlepšie postupy (vyhýbali sa „znovuobjavovaniu Ameriky“ na vnútroštátnej úrovni). Zároveň by sa usilovali o väčšiu harmonizáciu a spoločné porozumenie v prospech harmonizovaného prístupu EÚ pre správy a priemysel. Celkovo by sa zlepšila príťažlivosť a konkurencieschopnosť pri zachovaní vysokej úrovne bezpečnosti, ochrany a prevencie znečisťovania. Plánovaný dátum prijatia: 4. štvrťrok 2021; legislatívna iniciatíva; právny základ: článok 100 ods. 2 ZFEÚ. Posúdenie vplyvu sa predpokladá.

37. Revízia právnych predpisov týkajúcich sa krvi, tkanív a buniek Cieľom revízie smernice 2002/98/ES o bezpečnosti a kvalite ľudskej krvi a zložiek krvi a smernice 2004/23/ES o bezpečnosti a kvalite ľudských tkanív a buniek a ich vykonávacích aktov je aktualizácia právnych rámcov týkajúcich sa krvi, tkanív a buniek. Právne predpisy EÚ ustanovujú vysoké bezpečnostné a kvalitatívne normy pre krv, tkanivá a bunky. Boli prijaté v reakcii na prenos chorôb prostredníctvom krvi, tkanív a buniek v 80. a 90. rokoch. Cieľom iniciatívy je aktualizovať súčasné právne predpisy, aby sa umožnilo pružnejšie zosúladenie s vedeckým a technologickým vývojom. Zameriava sa na riešenie (opätovného) výskytu prenosných ochorení vrátane poučení z pandémie ochorenia COVID-19. Bude sa zaoberať aj rastúcou komercializáciou a globalizáciou tohto sektora. Cieľom revízie je odstránenie mnohých technických ustanovení z právnych predpisov, čo umožní rýchlejšiu aktualizáciu noriem. Revízia by umožnila aj možnosť zlúčiť základné akty do jedného nástroja. Plánovaný dátum prijatia: 4. štvrťrok 2021; legislatívna iniciatíva; právny základ: článok 168 ods. 4 písm. a) ZFEÚ. Posúdenie vplyvu sa predpokladá.

38. Hodnotenie bezpečnosti rybárskych plavidiel Sektor rybolovu je všeobecne uznávaný ako jedno z najrizikovejších povolaní. Súčasná smernica 97/70/ES uplatňuje na plavidlá s dĺžkou 24 metrov a viac technické ustanovenia protokolu IMO z Torremolinosu z roku 1993, medzinárodnej dohody, ktorá nikdy nenadobudla platnosť. Jej nástupkyňa, Dohoda z Kapského Mesta z roku 2012, ktorá si ponecháva väčšinu ustanovení Protokolu z Torremolinosu, takisto ešte nenadobudla platnosť a ratifikovalo ju iba šesť členských štátov EÚ. V hodnotení smernice 97/70/ES sa bude riešiť otázka neratifikácie Dohody z Kapského Mesta a zisťovanie regulačných medzier v bezpečnosti, ako aj možná aktualizácia, ktorá by odrážala technologické zmeny od roku 1993, pričom by sa inšpirovala zlepšeniami vykonanými v sektore medzinárodnej obchodnej lodnej dopravy, ako aj v právnych predpisoch EÚ o lodnej doprave. Zváži sa aj uskutočniteľnosť predpisov na úrovni EÚ pre menšie rybárske plavidlá (menej ako 24 metrov), čo je sektor, v ktorom dochádza k väčšine nehôd.

39. Hodnotenie smernice 2011/24/EÚ o uplatňovaní práv pacientov pri cezhraničnej zdravotnej starostlivosti Desať rokov po prijatí smernice sa v hodnotení bude posudzovať, ako sa splnil cieľ smernice, ktorým je uľahčenie prístupu k bezpečnej a kvalitnej cezhraničnej zdravotnej starostlivosti v inom členskom štáte, a ako smernica podporovala práva pacientov a cezhraničnú spoluprácu medzi členskými štátmi v prospech občanov EÚ. V hodnotení sa preveria prístupy uplatňované členskými štátmi v praxi, ako aj to, ako účinne fungujú a ktoré oblasti stále pôsobia ako prekážky pre pacientov, ktorí hľadajú zdravotnú starostlivosť v zahraničí.

Nový impulz pre európsku demokraciu

40. Revízia smernice 99/2008/ES o ochrane životného prostredia prostredníctvom trestného práva Na základe výsledku hodnotenia sa prostredníctvom revízie smernice zabezpečia lepšie a cielenejšie nástroje na dosiahnutie cieľov a konzistentnejšej interakcie s inými legislatívnymi nástrojmi na ochranu životného prostredia. V revízii sa takisto využije posilnená právomoc v oblasti trestného práva podľa Lisabonskej zmluvy. Bude sa zameriavať na poskytnutie lepšej ochrany životného prostredia prostredníctvom trestného práva v súlade s inými legislatívnymi a vykonávacími opatreniami. Plánovaný dátum prijatia: 4. štvrťrok 2021; legislatívna iniciatíva; právny základ: článok 83 ods. 2 ZFEÚ. Posúdenie vplyvu sa predpokladá.